แอสเซทพลัสชี้ได้จังหวะดี
คาดหุ้นไทยมีโอกาสปรับฐานได้อีกออกกองดักหุ้นหวังกำไร5%ใน6เดือน
2 พ.ค. 2556

คาดหุ้นไทยมีโอกาสปรับฐานได้อีกออกกองดักหุ้นหวังกำไร5%ใน6เดือน
แอสเซท พลัส เลือกซื้อหุ้นที่อยู่อาศัย นิคมฯ รับเหมา พลังงานทางเลือก หวังกำไร 5% ภายใน 6 เดือน
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส กล่าวว่า แม้ปัจจุบันดัชนีหุ้นไทยจะปรับตัวขึ้นมาบ้างแล้ว แต่อาจจะมีการปรับฐานลงจากการเมืองในประเทศและปัจจัยต่างประเทศ ซึ่งจะเป็นจังหวะในการเข้าลงทุน และคาดว่าในช่วง 6 เดือนข้างหน้าหุ้นไทยมีโอกาสปรับขึ้นแตะ 1,600-1,620 จุด
“ช่วงนี้เป็นจังหวะเหมาะที่จะลงทุนหุ้นที่มีระดับราคาน่าลงทุนและมีเป้าหมายสร้างผลตอบแทนจากการเน้นลงทุนหุ้นรายตัว โดยไม่เทียบกับการปรับตัวของตลาด” นางลดาวรรณ กล่าว
ทั้งนี้ บริษัทจึงเปิดขายกองทุนเปิด แอสเซท พลัส ไพร์ม 5 ซึ่งเป็นกองทุนผสมที่สามารถปรับสัดส่วนการลงทุนในหุ้นได้ 0-100% โดยเน้นลงทุนในหุ้นไทยรายตัว ที่คาดว่ามีการเติบโตของกำไรต่อเนื่อง และมีเป้าหมายสร้างผลตอบแทน 5% ใน 6 เดือน ซึ่งประเมินว่าเป็นระดับผลตอบแทนที่เหมาะสมในภาวะตลาดปัจจุบัน
นางลดาวรรณ กล่าวว่า กลุ่มธุรกิจที่กองทุนสนใจลงทุน คือ หุ้นที่เกี่ยวกับการบริโภคภายในประเทศ เช่น กลุ่มอสังหาริมทรัพย์ โดยเฉพาะกลุ่มที่อยู่อาศัย ซึ่งได้ประโยชน์โดยตรงจากอัตราดอกเบี้ยระดับต่ำ กำลังซื้อที่เพิ่มขึ้น และการคมนาคมที่ขยายตัว
นอกจากนี้ ยังมีกลุ่มนิคมอุตสาหกรรมและกลุ่มรับเหมาก่อสร้างที่ได้ประโยชน์จากการลงทุนจากภาครัฐและเอกชนในอนาคต รวมทั้งหุ้นกลุ่มพลังงานทางเลือกที่จะได้ประโยชน์จากแผนพัฒนาพลังงานทางเลือกของภาครัฐที่มีเป้าหมายเพิ่มกำลังการผลิตไฟฟ้าจากพลังงานแสงอาทิตย์และพลังงานลม รวมถึงหุ้นกลุ่มที่ได้รับผลตอบแทนจากเงินปันผลสูง ซึ่งเป็นธุรกิจที่สามารถสร้างกระแสเงินสดและมีอัตราจ่ายเงินปันผลสูง เช่น กลุ่มสื่อสาร และเทคโนโลยี
“ในไตรมาส 2 ของปีนี้ บริษัทมีมุมมองเชิงบวกในการลงทุนในตลาดหุ้นไทย โดยล่าสุดกองทุนการเงินระหว่างประเทศ (IMF) ได้เพิ่มประมาณการการเติบโตของปี 2556 เป็น 5.3% และ 5% ในปี 2557 ซึ่งสะท้อนเศรษฐกิจไทยที่มีแนวโน้มเติบโตต่อเนื่อง ทำให้นักวิเคราะห์ส่วนใหญ่ประเมินว่าบริษัทจดทะเบียนไทยสามารถเติบโตประมาณ 20% ในปีนี้” นางลดาวรรณ กล่าว